Vaclovas Tomkevičius

Vaclovas Tomkevičius (1901 m. vasario 11 d. Šaltiškių k., Papilės valsčius – 1974 m. lapkričio 12 d. Ščecine, Lenkija) – inžinierius, savamokslis aviakonstruktorius.

Spėjama, kad Rusijoje baigė politechnikos studijas ir įgijo popieriaus pramonės inžinieriaus specialybę.TOMKEVIČIUS Vaclovas, Akmenės krašto enciklopedinis žodynas 1923 m. vedė, gyveno Mažaičių k. (Šiaulių r.) 1928 emigravo į Braziliją, bet netrukus grįžo.

1931 m., manoma, kad pagal „Peyret Avionette“ brėžinius, pastatė pirmą lėktuvą. Statybai finansuoti pardavė 30 ha iš tėvų paveldėtos žemės,Vaclovas Tomkevičius, Plieno sparnai už gautus pinigus Anglijoje nusipirko aviacinį variklį ir propelerį, kitiems darbams pagalbininku pasisamdė kalvį, kuris pagamino visas metalines lėktuvo dalis ir du stalius. Tuščias lėktuvas svėrė tik 135 kg.

Lėktuvo bandymas įvyko 1931 m. liepos mėn. nupjautoje Žarėnų dvaro pievoje prie Žarėnų – Paliesių kelio. Lėktuvas, pariedėjęs pieva, atsiplėšė nuo žemės, bet sparnu kliudė kaštono viršūnę, nukrito ir buvo gerokai aplaužytas.

Po nesėkmingo bandomojo skrydžio V. Tomkevičius nusprendė išmokti skraidyti. Kaune jis baigė Lietuvos Aero Klubo lakūnų III laidą. Baigęs mokslus savo lėktuvą suremontavo ir patobulino. 1933 m. gegužės mėn. lėktuvą išbandė profesionalus lakūnas. Lėktuvas skrido sunkiai, pakildavo tik iki 60-70 metrų aukščio. Po bandymų lėktuvas buvo vėl perdirbinėjamas, ir paaiškėjus, kad konstrukcija nevykusi, neprityrusiam pilotui pavojinga, V. Tomkevičius lėktuvą atidavė LAK’ui kaip skolą už skraidymo mokslus. Jo gamybos išlaidos siekė apie 3,5 tūkst. Lt.

V. Tomkevičius 1937 m. grįžo į Žemaitiją, dirbo Kairiškių popieriaus fabriko Kapėnų ceche. 1940 m. Papilėje pradėjo statyti ultralengvąjį lėktuvą pagal H. Mignet projektą „Pou-du-ciel“ (liet. „Dangaus blusa“), tačiau prasidėjus sovietinei okupacijai, projektas liko neužbaigtas.

1941 m. įsidarbino inžinieriumi Naujosios Vilnios popieriaus fabrike. 1946 m. emigravo į Lenkiją, dirbo Dombrovicų popieriaus fabrike inžinierium technologu, 1963 m. išėjo į pensiją.

Palaidotas Slupsko miesto kapinėse.

 Šaltiniai 

 TOMKEVIČIUS Vaclovas, Akmenės krašto enciklopedinis žodynas
 Vaclovas Tomkevičius, Plieno sparnai

 Išnašos 

Kategorija:Lietuvos aviacijos konstruktoriai
Kategorija:Lenkijos lietuviai
Kategorija:Brazilijos lietuviai

Kategorija:Lietuvos inžinieriai